CELEX: 32017R2188
Language: ro
Date: 2017-08-11 00:00:00
Title: Regulamentul delegat (UE) 2017/2188 al Comisiei din 11 august 2017 de modificare a Regulamentului (UE) nr. 575/2013 al Parlamentului European și al Consiliului în ceea ce privește derogarea privind cerințele de fonduri proprii pentru anumite obligațiuni garantate (Text cu relevanță pentru SEE. )

25.11.2017   
            
            
               RO
            
            
               Jurnalul Oficial al Uniunii Europene
            
            
               L 310/1
            
         REGULAMENTUL DELEGAT (UE) 2017/2188 AL COMISIEI
   din 11 august 2017
   de modificare a Regulamentului (UE) nr. 575/2013 al Parlamentului European și al Consiliului în ceea ce privește derogarea privind cerințele de fonduri proprii pentru anumite obligațiuni garantate
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții (1), în special articolul 503 alineatul (4),
   întrucât:
   
               (1)
            
            
               Articolul 496 din Regulamentul (UE) nr. 575/2013 permite autorităților competente să renunțe, în cazul anumitor obligațiuni garantate și până la 31 decembrie 2017, la plafonul de 10 % prevăzut la articolul 129 alineatul (1) litera (d) punctul (ii) și la articolul 129 alineatul (1) litera (f) punctul (ii) din regulamentul respectiv.
            
         
               (2)
            
            
               În conformitate cu articolul 503 alineatul (4) din Regulamentul (UE) nr. 575/2013, Comisia are obligația de a revizui oportunitatea acordării derogării respective de către autoritățile competente și de a decide dacă derogarea ar trebui să devină permanentă. Comisia a solicitat Autorității Bancare Europene consultanță tehnică în acest aspect. În urma acestei cereri a fost elaborat un raport referitor la cadrele UE privind obligațiunile garantate și tratamentul privind cerințele de capital („Report on EU Covered Bond Frameworks and Capital Treatment”). Comisia a utilizat acest raport pentru a evalua în continuare mecanismele de supraveghere și de reglementare aplicabile obligațiunilor garantate și, ulterior, a prezentat Parlamentului European și Consiliului un raport cu privire la articolul 503 din Regulamentul (UE) nr. 575/2013.
            
         
               (3)
            
            
               Din raportul respectiv a reieșit că numai câteva cadre naționale pentru obligațiunile garantate permit includerea unor titluri garantate prin credite ipotecare locative sau comerciale sau a unor structuri de obligațiuni garantate puse în comun intragrup. Cu toate acestea, întrucât unele instituții se bazează, pentru modelele lor de afaceri, pe utilizarea derogării acordate de autoritățile competente, este oportun, din motive de securitate juridică, să se permită autorităților competente să prelungească derogarea la care se face referire la articolul 496 alineatul (1) din Regulamentul (UE) nr. 575/2013 după data menționată în dispoziția respectivă. Prin urmare, articolul 496 alineatul (1) din Regulamentul (UE) nr. 575/2013 ar trebui modificat pentru a se abroga data menționată în dispoziția respectivă, înțelegându-se, totuși, că poate fi necesar ca, în contextul unui viitor cadru pentru obligațiunile garantate, să se reexamineze posibilitatea acordării derogării de către autoritățile competente.
            
         
               (4)
            
            
               Din motive de securitate juridică, este oportun să se prevadă o derogare permanentă începând de la data expirării derogării actuale,
            
         ADOPTĂ PREZENTUL REGULAMENT:
   Articolul 1
   La articolul 496 alineatul (1) din Regulamentul (UE) nr. 575/2013, teza introductivă se înlocuiește cu următoarea teză:
   
      „Autoritățile competente pot renunța integral sau parțial la limita de 10 % pentru unitățile cu rang superior emise de fondurile franceze Fonds Communs de Créances sau de entitățile de securitizare echivalente cu fondurile franceze Fonds Communs de Créances, prevăzută la articolul 129 alineatul (1) literele (d) și (f), dacă sunt îndeplinite ambele condiții de mai jos:”.
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 august 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 27.6.2013, p. 1.